  Юлия Ильмурзина Шор дауръёсысь куала интыос но археологи синпелетъёс сярысь легендаос, мифъёс но портэм мадёсъёс люкамын луозы Глаз ёросысь «Адамское» но «Верхнебогатырское» муниципал кылдытэтъёсын. Отын нырысетӥез таяз арын историяя, этнографияя но фольклоръя экспедици кутскиз. Иворъёсъя «Удмуртия» агентстволы со сярысь ивортӥз Глаз ёросысь лулчеберетъя но туризмъя центрлэн туризм ёзэтлэн кивалтӥсез Алексей Дьяконов. Та экспедицилэн одӥгез ужпумез — уйпал удмуртъёслэсь ваньбурлыктэм кылёсбурзэс люкан. Валтӥсь эскеронъёс удмурт интынимъёсын, соосты ӟуч но финн-угор нимъёсын ӵошатонэн герӟаськемын луозы. «Тросэз легендаос, мифъёс, веранъёс печатламын ни. Нош ми соосты гинэ ум люкаське. Ми утчаськомы интыосты, кудъёсыз та калык мадёсъёсын герӟаськемын. Глаз ёросысь лулчеберетъя но туризмъя центр Удмуртилэсь уйпалзэ финн-угор калыкъёслэн мифологияя шоркарзы шуыса возьматыны малпа. Сое «ДондыДор» нимамы, малы ке шуоно тросэз батыръёс уйпалась потэмын: Инда, Донды, Зуй но мукетъёсыз», — вераз Алексей Дьяконов. Арня ӵоже экспедициос ортчозы Глаз ёросысь шор дауръёсысь археологи синпелетъёс но батыръёслэн каръёссы интыяськем гуртъёсын: Дондыкар, Выль Эбга, Вуж Эбга, Ворпӧчинка, Утэм, Иднакар, Адам. Глазкарысь кун пединститутысь история факультетын дышетскись студентъёс Выль Эбга но Вуж Эбга гуртъёсы вуылӥзы ини. Со гуртъёсын улӥсьёс — Елена Ассылова но Нина Кельдышева вашкала кырӟанъёсты быдэстӥзы, асьсэ шаерзы сярысь мадизы, легендаосты но мифъёсты веразы. Вань люкам ивортодэтэз берлогес интернетэ интыялозы. Отысь сое вань мылкыд карисьёс шедьтыны быгатозы. Тегъёс: Мерлык Лулчеберет Туризм Удмуртия Глазкар удмуртъёс этнография  